РЕГЛАМЕНТ (ЕО) № 901/2008 НА КОМИСИЯТА
от 16 септември 2008 година
за прекратяване на прилагането на вносните мита върху определени количества индустриална захар за пазарната 2008/2009 година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 142 във връзка с член 4 от него,
като има предвид, че:
(1)
Член 142 от Регламент (ЕО) № 1234/2007 предвижда, че за да се гарантира снабдяването, необходимо за производството на продуктите, посочени в член 62, параграф 2 от гореспоменатия регламент, Комисията може да прекрати изцяло или частично прилагането на вносни мита върху определени количества захар.
(2)
Членове от 30 до 30г от Регламент (ЕО) № 950/2006 на Комисията от 28 юни 2006 г. за установяване на подробни правила за прилагането през 2006/2007, 2007/2008 и 2008/2009 пазарни години на вноса и рафинирането на захарни продукти по някои тарифни квоти и преференциални споразумения (2) уреждат подробните правила за прилагане при вноса на индустриална захар, посочена в член 62, параграф 2 от Регламент (ЕО) № 1234/2007.
(3)
За да се гарантира снабдяването, необходимо за производството на продуктите, посочени в член 62, параграф 2 от Регламент (ЕО) № 1234/2007, на цена, съответстваща на световната цена, в интерес на Общността е да прекрати изцяло вносните мита за захар, предназначена за производството на гореспоменатите продукти за пазарната 2008/2009 година, върху количество, отговарящо на половината от съответните ѝ нужди от индустриална захар.
(4)
Следователно е уместно да се определят количествата за внос на индустриална захар за пазарната 2008/2009 година.
(5)
Управителният комитет за общата организация на селскостопанските пазари не е представил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
За пазарната 2008/2009 година вносните мита върху количеството от 400 000 тона индустриална захар с код по КН 1701 и пореден номер 09.4390 се прекратяват изцяло съгласно член 30 от Регламент (ЕО) № 950/2006.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 октомври 2008 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 септември 2008 година.